google/wiki40b huggingface dataset:
יוסי ענבר

ביוגרפיה

ענבר נולד בתל אביב לחנה ואמנון ענבר. בצעירותו היה חניך ומדריך בתנועת "בני עקיבא". בין השנים 1971–1973 שהה עם משפחתו במלאווי. את שירותו בצה"ל עשה כלוחם וכקצין ובשירות המילואים שירת כמפקד פלוגה בדרגת רב-סרן. בשנת 1978 החל בלימודים בפקולטה לחקלאות של האוניברסיטה העברית. 
בין השנים 1981–1984 עבד כחוקר בנושא מיחזור פסולות חקלאיות עבור איגוד התעשייה הקיבוצית. בשנת 1985 סיים בהצטיינות לימודי מוסמך במדעי החקלאות, ועבודתו לקבלת התואר עסקה בנושא "אפיון כימי ופיזיקלי של בוצה הנוצרת בתהליך תסיסה מתנואגנית של זבל פרות ושימושה כתחליף לכבול בחקלאות". בשנת 1989 סיים בהצטיינות יתרה את לימודי הדוקטורט, בו חקר היווצרות חומרים הומיים במהלך קומפוסטציה של פסולות חקלאיות ואפיון תכונותיהם הפיזיקוכימיות. מחקריו התמקדו בתחום פיתוח פתרון לפסולת חקלאית. בשנת 1989/90 השתלם בפוסט-דוקטורט במרכז המחקר והפיתוח החקלאי של אוניברסיטת אוהיו. כאקדמאי וכחוקר שימש מרצה אורח בפקולטה לחקלאות של האוניברסיטה העברית ופרסם כ-85 מאמרים מדעיים.
ענבר הצטרף למשרד להגנת הסביבה בשנת 1991 כסגן מנהל אגף פסולת הממונה על נושא המיחזור, ולאחר מכן שימש ראש אגף פסולת מוצקה.
בשנים 1995–1998 עבד בלונדון כמנהל פיתוח עסקי באנגליה ומנהל טיפול בפסולות אורגניות בכלל אירופה עבור חברת "Browning-Ferris Industries".
ענבר שב לישראל לבקשת מנכ"לית המשרד להגנת הסביבה, הגב' נחמה רונן, ומונה לסמנכ"ל בכיר לתשתיות במשרד (1998–2003) ולאחר מכן שימש סמנכ"ל בכיר לתעשיות (2003–2007) ומשנה למנכ"ל (2007–2009). 
בשנות עבודתו במשרד להגנת הסביבה שימש ענבר נציג ישראל בוועידות בינלאומיות מטעם האו"ם והשתתף במפגשי ארגון המדינות המתועשות. כמו כן קידם נושאים סביבתיים חשובים כמו צמצום פליטת גזי החממה, מיחזור, חוק הפיקדון, חוק האריזות, התפלת מי ים וטיהור שפכים וכן עמד בראש ועדות מקצועיות שונות, בהן "ועדת ענבר" שהביאה להתקנת "תקנות בריאות העם (תקני איכות מי קולחין וכללים לטיהור שפכים), התש"ע - 2010".
כמומחה בתחומו השתתף בצוותי משא ומתן לשלום וייעץ בנושאי איכות הסביבה ומים.
לאחר מינויו של גלעד ארדן לשר, מונה על ידו בשנת 2009 למנכ"ל המשרד. בינואר 2011 הודיע על סיום תפקידו.
מאז פרישתו מהשירות הציבורי משמש ד"ר ענבר כיועץ מומחה לנושאים סביבתיים שונים לגופים פרטיים וציבוריים בארץ ובעולם. בדצמבר 2015 מונה ענבר לפאנל המיוחד של מומחים מדעיים למחלוקות סביבתיות של בית המשפט הקבוע לבוררות בהאג.
ענבר נשוי ואב לשניים. מתגורר ברעננה.
שלומי אביסידריס

קריירה

אביסידריס נולד וגדל קריית שמונה, ובגיל צעיר הצטרף למחלקת הנוער של עירוני קריית שמונה והיה לאחד השחקנים הבולטים בקבוצת הנוער של המועדון שהעפילה לליגת העל לנוער. ב-22 בספטמבר 2008 ערך את הופעת הבכורה שלו במדי הקבוצה הבוגרת של המועדון, כשנכנס כמחליף במשחק מול הפועל תל אביב במסגרת ליגת העל. ב-6 בדצמבר 2008 כבש את שערו הראשון בקריירה, במשחק מול מ.ס אשדוד שהסתיים בתיקו 1-1. במקביל המשיך לשחק גם בקבוצת הנוער, ובעונה שלאחר מכן צורף לסגל הקבוע של הקבוצה הבוגרת לאחר שירדה לליגה הלאומית. אביסדריס העפיל עם הקבוצה בחזרה לליגת העל, ובעונת 2010/2011 כבש את שער הניצחון של הקבוצה בגמר גביע הטוטו. בעונה שלאחר מכן הושאל להפועל רעננה מהליגה הלאומית, ולאחר שכבש חמישה שערים ב-15 הופעות עבר בינואר 2012 לבני יהודה תל אביב מליגת העל, במדיה לא הצליח להשתלב וערך שתי הופעות בלבד עד תום העונה. בקיץ 2012 חתם בהפועל רמת גן מליגת העל, ובינואר 2013 עבר להפועל אסי גלבוע מליגה א'.
בספטמבר 2013 חתם אביסידריס בקבוצת מכבי אום אל-פחם, ולאחר שלא השתלב בקבוצה מהליגה הלאומית ואף התאמן עם קבוצת הנוער, שוחרר מהקבוצה ועבר למ.ס. כרמיאל צפת מליגה א'. לאחר תקופה קצרה בקבוצה בה ערך שתי הופעות ליגה וכבש שער אחד, עזב אביסידריס את הקבוצה בעקבות בעיות משמעת והצטרף בהשאלה להפועל עירוני צפת מליגה ג'. לאחר תקופת ההשאלה השלים אביסידריס את המעבר לעירוני צפת וחתם בקבוצה לעונה אחת, במהלכה הושאל לחודש להפועל בני ראמה. בתחילת עונת 2015/2016 עבר אביסדריס להפועל ראשון לציון מהליגה הלאומית. במהלך עונה אחת בה ערך 25 הופעות ליגה כבש אביסידריס חמישה שערים במדי הקבוצה.
ב-5 ביולי 2016 חתם אביסידריס על חוזה לעונה אחת בבית"ר ירושלים. ב-31 ביולי ערך את הופעת הבכורה שלו במדי הקבוצה, בהפסד 1–3 למועדון ספורט אשדוד במסגרת גביע הטוטו. ב-12 בדצמבר 2016, ערך אביסידריס את הופעת הליגה הראשונה שלו במדי בית"ר כשעלה כמחליף בהפסד 1–3 להפועל באר שבע. בסך הכל ערך בעונה זו עשר הופעות בליגת העל, אך לא כבש.
ב-4 ביוני 2017 חזר להפועל ראשון לציון וחתם על חוזה לעונה אחת במועדון. ב-3 בינואר 2018 חתם אביסדריס בהפועל מרמורק.
ב-21 ביוני 2019 אביסידריס חתם במכבי נוג'ידאת מליגה ב'. ב-25 בספטמבר 2019 חזר להפועל עירוני צפת מליגה ג'.

הסתבכויות ופלילים

בתחילת 2008 נעצר אביסידריס בחשד להשתייכות לכנופיה בצפון שעסקה בסחר בסמים ונשפט למספר חודשי עבודות שירות אותם לא מילא, ולכן נשלח לתקופת מאסר. בספטמבר 2010 נעצר בשנית בחשד לסחר בסמים ושוחרר. לקראת סיום עונת 2010/2011 הסתבך אביסידריס בפלילים בפעם השלישית לאחר שתקף את העיתונאי רן בר מעוז בביתו. אביסדיריס נעצר ובעקבות מעשיו שוחרר מקבוצת עירוני קריית שמונה, בית משפט השלום פסק לו עונש מאסר על תנאי, ובר מעוז החליט שלא להגיש כנגד השחקן תביעה אזרחית.
טהונגיאי-הואי קהא קהאנג

חשיבות השמורה כאתר מורשת עולמי

חשיבותו של האתר כמרחב שימור טמונה בהטרוגניות ובשלמות של בתי הגידול שלה, במגוון של החי והצומח שלה, ובמורכבות של המערכת האקולוגית שלה. האתר כולל יופי טבעי יוצא דופן וחשיבות אסתטית עם עמקים צדדיים תלולים ופסגות הרים מרשימים המשקיפים על מישורים נמוכים. מראה הנוף של האתר הוא יוצא דופן, ושזור במפלים וזרמי מים, ובפסיפס ייחודי של סוגי היער.
האתר עומד ב-3 קריטריונים אשר בזכותם נחשב לאתר מורשת עולמי:
קריטריון7 – תכונות מיוחדות של יופי טבעי, וסביבת מחיה בעלת ערך מדעי רב.
קריטריון 9 – השמורה מייצגת ביומה יוצאת דופן וייחודית בדרום היבשת, המשלבת את תכונות החי והצומח של ארבעה אזורים (סיני-הימלאי, סונאדי, הודו-בורמזי, והאינדו-סינואוגרפי ההודי).
קריטריון 10 – השמורה מכילה מגוון עשיר במיוחד של בעלי חיים. רשימות המינים שנצפו בשמורה, כוללת, בין השאר, 120 מיני יונקים, 400 מיני ציפורים, 96 מיני זוחלים, 43 מיני דו-חיים ו-113 מיני דגי מים מתוקים.
איבצביצ'י (מחוז משנה)

דמוגרפיה

בתקופת עריכת מפקד האוכלוסין של בלארוס (2009) , מנתה אוכלוסיית מחוז המשנה איבצביצ'י 59,906 בני אדם. ההרכב האתני של האוכלוסייה במחוז היה: 94.4% בלארוסים, 3.7% רוסים, 0.9% אוקראינים, ו-0.5% פולנים. שפות הדיבור הנפוצות: בלארוסית (76.5%) ורוסית (22.7%).
אבו מוסלים

אַבּוּ מֻסְלִם עַבְּד א-רַּחְמַאן בְּן מֻסְלִם אלְ-חֻ'רַאסַאנִיּ (בערבית: أبو مسلم عبد الرحمن بن مسلم الخراساني; בפרסית: ابومسلم خراساني; 700 לערך–755) היה שר צבא של כוחות בית עבאס ממוצא פרסי-טג'יקי, שהוביל את המהלכים הצבאיים של התנועה נגד שושלת בית אומיה. 
אבו מוסלים נולד בבלח' שבח'וראסאן (בצפון אפגניסטן של ימינו) בשנת 700 לערך וגדל בכופה שבעיראק. הוא הפך לתומך בבית עבאס לאחר שנפגש עם בן השושלת במכה, ובהמשך התיידד אישית עם הח'ליף העתידי א-ספאח. ב-736 התקוממו תושבי כופה נגד בית אומיה, אולם אבו מוסלים לא נטל חלק במרד וצפה מן הצד. עם מותו של השאם אבן עבד אל-מלכ ב-743 נקלע העולם האסלאמי למלחמת אזרחים, והקרע בין הפלגים השונים העמיק. בשלב זה הפך אבו מוסלים למנהיג צבאי והוביל את תומכי בית עבאס לניצחונם. לאחר מות א-ספאח בשנת 755, הוזמן אבו מוסלים לארמון הח'ליפות בידי אחיו ויורשו, אל-מנצור, והוצא להורג משום שנתפש כאיום על יציבות השלטון.
לאחר מותו, התקוממו נגד השלטון תומכיו בח'וראסאן ושרי הצבא שלו, תוך שהם מפתחים אמונות (שמקורותיהן באסלאם ובזורואסטריות) בדבר אבו מוסלים. מאמיני התנועות הללו נקראו ח'רמיה. רובם האמינו שהוא לא מת ושהוא אפילו חי בהרים עם הנביא מוחמד וזרתוסטרה ועתיד לחזור ולנקום את נקמתו. הם התקוממו נגד השלטון העבאסי ולא דוכאו לחלוטין עד אמצע המאה ה-9 לפחות.
קרול סמאחה

ביוגרפיה

סמאחה נולדה וגדלה בביירות, בירת לבנון. משפחתה נוצרית-מארונית ולה שני אחים. מאז ילדותה חלמה להופיע על במה. לאחר שסיימה את לימודיה התיכוניים פנתה ללמוד משחק ובימוי באוניברסיטת ביירות, וסיימה את התואר בשנת 1999.
לאחר סיום לימודיה האקדמאיים, לוהקה סמאחה לתפקידים ראשיים במחזות זמר מוכרים בתיאטראות בלבנון. הופעתה הראשונה בטלוויזיה הייתה בהופעה לרגל ערב ראש השנה האזרחית בשנת 2000 בערוץ הטלוויזיה הלבנוני LBC. בהופעה, ביצעה סמאחה את השיר "Bi sabah al alf al talet" וזכתה לשבחים רבים. בעקבות הצלחתה בהופעה זו, פצחה בקריירת זמר.
אלבום הבכורה שלה יצא בשנת 2003 תחת השם חלם ("חלום"). אלבום זה זכה להצלחה רבה, במיוחד הלהיט "חביב אלבי" ("אהוב לבי") אשר צעד בראש מצעדי הפזמונים בלבנון זמן רב.
כעבור שנה הוציאה את אלבומה השני, אנא חֻרה ("אני חופשייה"), אשר גם הוא, בדומה לקודמו, זכה להצלחה. אלבומה השלישי, אשר יצא בשנת 2006, הצליח רבות גם הוא.
בשנת 2007 הקליטה סמאחה את השיר "יא רב" ("אלוהים") יחד עם הזמר הלבנוני מרוואן ח'ורי אשר הפך ללהיט ענק בעולם הערבי (וגם בישראל). שיר זה הוביל במשך זמן רב בראשי מצעדי הפזמונים בכל רחבי העולם הערבי ושבר את שיא הורדות הרינגטונים לשירים ערביים.
אברהם זאב ליפקיס

ביוגרפיה

ליפקיס נולד ב-1877 לאביו משה ולאמו שרה פרומה בעיר ביאליסטוק שבפולין. משפחתו הייתה עמידה ויציבה בחיים בפולין. ביוזמת הסבתא חנה, אמה של אמו של ליפקיס, המשפחה החליטה לקנות אדמות בפתח תקווה ולהתכונן לעלייה יחד עם הביאליסטוקאים.
ב-1883 המשפחה עלתה לארץ ישראל והתיישבה באדמות יהודיה יחד עם הביאליסטוקאים כדי לא להידבק בקדחת בפתח תקווה. המשפחה בנתה את ביתה ביהודיה והשתקעה במקום. ליפקיס למד תורה ממלמדים ולאחר מכן בישיבת הרב מרדכי גימפל יפה ביהודיה. כשגדל, החל ליפקיס לעבוד במשק הוריו והצטיין בכל ענפי החקלאות במשק.
מאוחר יותר, ליפקיס ומשפחתו עברו לפתח תקווה יחד עם שאר הקבוצה והשתקעו במושבה. 
ליפקיס היה בין הראשונים במושבה פתח תקווה שנטעו כרמי שקדים, וגידוליו הצליחו מאוד. ליפקיס נטע גם פרדס ליד נחל הירקון, וכדי להשקות את הפרדס הקים משאבה. כך הפך ליפקיס לראשון שהקים משאבה מוטורית בירקון.
ליפקיס היה פעיל מאוד בעניינים ציבוריים ועזר לנזקקי המושבה בעיקר במתן בסתר. ליפקיס תרם גם למוסדות חסד רבים ולכן הונצח בבית אבות שנקרא על שמו. ליפקיס היה פעיל בוועדים רבים ביניהם מועצת בית הכנסת הגדול, ועד הכורמים, הוועד החקלאי והועד לחלוקת קרקעות כפר סבא - בה היה מהנוטעים הראשונים. 
ב-1902 נבחר לוועד המושבה ומאז היה פעיל עוד יותר בענייני ציבור. ליפקיס שימש שנים רבות כיושב ראש מועצת המושבה, וכגזבר הכבוד של המושבה. ליפקיס שימש גם כחותם על שטרות הכסף במושבה שהיה להן מעמד במושבה, ביפו ובסביבה לא פחות מהכסף העותמאני. ליפקיס שימש שנים גם כמוכתר המושבה וייצג אותה בעניינים רבים, לכן נאסר גם כמה פעמים בעקבות אי-הסדרת חובות.   
ליפקיס ייצג את פתח תקווה בוועד התאחדות המושבות. ליפקיס שימש כיושב ראש ועד פתח תקווה במשך שנה(1900–1901).    
במלחמת העולם הראשונה היה חבר ועד החיטה של פתח תקווה יחד עם ברוך גולומב ויעקב פנחסי. לאחר שהצבא הבריטי העביר את התושבים ליפו בשל קרבת המושבה לקרבות היה הוא אחד משלושה שהורשו להישאר כדי לטפל בגידולים.   
בשנותיו האחרונות נאבק על קיום פרדסו והמשק שלו משום שנשללה ממנו הקצבה שקיבל מהממשל בימי מלחמת העולם הראשונה.   
ליפקיס נפטר ערירי בפתח תקווה בי' באדר תש"ב (1942).

חיים אישיים

ליפקיס היה אדם דתי והקפיד על קיום המצוות.

משפחה

בפתח תקווה נישא ליפקיס ללאה מגיד- חברה גם היא בקבוצת הביאליסטוקאים. הוריו של ליפקיס נפטרו בגיל צעיר ולכן הוא נאלץ לגדל את אחיו הקטנים. ליפקיס ואשתו לאה החליטו לאמץ יתומים ויתומות רבים.
AEW Full Gear

עלילות

האירוע יכלול קרבות שנבעו מעלילות מתוסרטות במהלך התקופה שעד לקיום האירוע.
באירוע Double or Nothing, ג'ון מוקסלי הגיע מהקהל ותקף את כריס ג'ריקו וקני אומגה. האחרון השיב מלחמה כאשר השניים התקוטטו ביניהם באזור רמפת הכניסה לאולם, שם מוקסלי ביצע על אומגה את מהלך ה-Standing Fireman's Carry Takeover, וכך האירוע הסתיים. קרב בין השניים נקבע לאירוע All Out, לעומת זאת, הקרב התבטל עקב פציעה בכתפו של מוקסלי. ב-4 בספטמבר, הקרב שתוכנן בין השניים חודש ויתקיים באירוע Full Gear.
באירוע All Out, כריס ג'ריקו ניצח את אדם פייג' והפך לאלוף העולם הראשון של AEW, בעוד שבקרב אחר באירוע, קודי ניצח את שון ספירס, כך ששיפר את מאזן קרבות היחידים שלו לשני ניצחונות ותיקו אחד. בעקבות מאזנו החיובי של קודי, נקבע שהוא יתחרה נגד כריס ג'ריקו על אליפות העולם של AEW באירוע Full Gear.
רוני מורנו

קורות חייו

מורנו נולד וגדל בשכונת אבו כביר בתל אביב. עם גיוסו לצה"ל בנובמבר 1970 התנדב לחטיבת הצנחנים ושובץ בגדוד 890. בצנחנים עבר מסלול הכשרה כלוחם וקורס מ"כים חי"ר ולחם במלחמת יום הכיפורים בקרב החווה הסינית ובמלחמת ההתשה במובלעת הסורית. לאחר מכן שירת כנגד במפקדת הגדוד ובשנים 1981-1977 שימש כרס"ר הגדוד. לאחר מכן השלים קורס קצינים. בתום הקורס מונה למפקד פלוגת המפקדה של גדוד 890, ולחם במלחמת לבנון הראשונה. בהמשך שימש במגוון תפקידים בחיל הלוגיסטיקה ובשנת 2001 מונה לקצין לוגיסטיקה ראשי, ומילא את תפקידו במהלך האינתיפאדה השנייה. בשנת 2005 סיים את שירותו והשתחרר מצה"ל. עם שחרורו שימש סמנכ"ל וראש אגף השיקום במשרד הביטחון, בשנת 2008 שימש כסמנכ"ל וכראש אגף משאבי אנוש במשרד הביטחון. בשנת 2014 מונה למשנה למנכ"ל המשרד.
טום ג'ונס (סרט)

תקציר עלילה

הסרט מתחיל ברצף של תמונות כסרט אילם בהם בעל האחוזה אולוורת'י (ג'ורג' דיוויין) שחוזר לביתו משהות ארוכה בלונדון, מוצא במיטתו תינוק בן יומו. הוא משער שהסַפָּר שלו מר פרטרידג' ואחת המשרתות ג'ני ג'ונס הביאו לעולם את התינוק בפרץ של תאווה. האדון מגרש את השניים מאחוזתו ומחליט לגדל את הילד טום ג'ונס כבנו.
טום (אלברט פיני) גדל לגבר צעיר תוסס, יפה תואר וטוב לב, ומאוד פופולרי בקרב הבנות. עם זאת לבו נתון אך ורק לאישה אחת, סופי וסטרן (סוזאנה יורק) המשיבה לו אהבה. טום נחשב ממזר ולא יכול היה לשאת לאישה בת טובים. גם סופי צריכה להסתיר את רגשותיה בעוד דודתה (אדית אוונס) ואביה (יו גריפית) מנסים לשכנע אותה להינשא לגבר מתאים יותר - שאותו היא שונאת.
גבר צעיר זה הוא בליפיל (דייוויד וורנר) אחיינו של אולוורת'י, בנה של אחותו האלמנה בריג'יט (רייצ'ל קמפסון). למרות מוצאו האצילי הוא אדם רע-לב וצבוע, אין בו את החמימות והיושר שיש בטום. כאשר ברידג'יט מתה, בליפיל שם ידו על מכתב שנועד לעיני אחיה בלבד. מה שכתוב במכתב זה מתגלה רק בסוף הסרט. אחרי מות אימו, בליפיל ושני המורים שלו ת'ווקאם (Thwackum) וסקוור מנסים לשכנע את אדון האחוזה שטום הוא נבל. אולוורת'י נותן לטום מעט כסף ובצער שולח אותו אל העולם לחפש את מזלו.
במסעותיו עובר טום הרפתקאות רבות. הוא חוטף מכות ומאבד את ההכרה כשהוא מגן על שמה הטוב של אהובתו סופי. הוא נשדד ומאבד את כל כספו. נמלט מגבר אירי קנאי המאשים אותו בניהול רומן עם אשתו. משתתף בקרב חרבות קטלני. פוגש את מי שלכאורה הם אביו ואמו, מר ומרת ווטרס. יותר מאוחר הוא גם שוכב עם גברת ווטרס. בסצנה מפורסמת טום וגברת ווטרס יושבים זה מול זו בחדר האוכל של הפונדק, ואוכלים ארוחה דשנה כשהם מתבוננים זה בזו בתאווה.
בינתיים, זמן קצר אחרי גירושו של טום, סופי בורחת מביתה כדי להימלט מחיזוריו של בליפיל המתועב בעיניה. לאחר שהחמיצו זה את זו בפונדק אפטון הם מגיעים בנפרד ללונדון. טום מושך את תשומת לבה של ליידי בלסטון (ג'ואן גרינווד) אצילה הוללת בת יותר מ-40. היא עשירה, יפה ובלתי מוסרית, טום נכנס למיטתה ברצון ומקבל גמול נדיב על שירותיו. בסופו של דבר טום מגיע לכלא טייברן וגזר דינו הוא תלייה. בליפיל הוא זה ששלח אנשים כדי שיפלילו אותו במעשה שוד וניסיון רצח.
אולוורת'י מגלה את המכתב המסתורי בו מתברר שטום אינו בנה של ג'ני ג'ונס, אלא הוא בנה הלא חוקי של אחותו ברידג'יט. מכיוון שבליפיל הכיר את תוכן המכתב, ובכל זאת ניסה להרוס את אחיו למחצה, הוא מגורש בבושת פנים ומנושל מן הירושה. אולוורת'י משיג לטום חנינה, אך זה כבר הובל אל הגרדום. כשהחבל מונח על צווארו מגיע האדון וסטרן, חותך את החבל ומוביל את טום אל סופי. לטום ניתנה רשות לחזר אחרי סופי בברכתו של אביה.

הפקה

חלק מהצילומים לסרט נעשו ברחוב קאסל בעיר ברידג'ווטר שבסאמרסט.
חברת הסרטים "בריאנסטון פילמס" סירבו להפיק את הסרט בצבעים, והוא מומן על ידי החברה האמריקאית יונייטד ארטיסטס.
קרנטל

מקור השם

"קרנטל" הוא שיבוש מהמילה הלטינית "קוודרגינטה" (Quadraginta) שפירושה ארבעים. לפי המסורת הנוצרית, ישו שהה במקום 40 יום ו-40 לילה במהלכם ניסה השטן להעביר אותו על אמונתו (לוקאס ד 1–13). מכאן גם השם "הר הפיתוי" על שם "פיתויו של ישו".

אתרים בהר

בהר מספר אתרים ביניהם:

מבצר דוק

דוק (או גם "דגון") מבצר מהתקופה החשמונאית.
בפרק האחרון של ספר חשמונאים א' (פרק טז, יא-טז) מתואר רצח שמעון התרסי, אשתו ושניים מבניו במדבר יהודה, במבצר דוק שמעל יריחו. לא ברור מתי ועל ידי מי נבנה, אך ודאי שכבר היה קיים בימי שמעון ב-135 לפנה"ס. במקום נמצאו שרידים מהתקופה החשמונאית. מאוחר יותר הוקמה במקום הלאורה השנייה במדבר יהודה על ידי חריטון.

דיר אל-קרנטל

דיר אל-קרנטל (מנזר קרנטל), מנזר יווני-אורתודוקסי במצוק ההר. במאה ה-4 הקים הנזיר חריטון לאורה בפסגת ההר, מעל מיקומו הנוכחי של המנזר. את המנזר הנוכחי התחילה הפטריארכיה היוונית אורתודוקסית לבנות ב-1875, בסיוע הכנסייה הרוסית.

הרכבל

ב-1998 בנתה חברה אוסטרית רכבל שעולה ממרכז יריחו מערבה במעלה ההר, לאורך 1,300 מטר, עד למסעדה ולמרכז מבקרים. ממנו ממשיכים ברגל למנזר הקרנטל. לרכבל שני זוגות של שלוש קרוניות אדומות. הרכבל עלה באש ב-3 במרץ 2015.

מערות

ההר זרוע במערות רבות, שמחציתן נמצאות באמצע גובה ההר, והאחרות קרוב לפסגתו. המערות שימשו כנקודות מסתור בתקופות שונות (לדוגמה בזמן מאבקי הורדוס אנטיפס ומתתיהו אנטיגונוס השני) ומשכו אליהן נזירים ומתבודדים, שמרכזם היה כנראה המקום שבו נמצא כיום מנזר קרנטל, הבנוי על 25 מערות וכוכי התבודדות.

מגדל יריחו

מגדל יריחו נמצא בתל יריחו, אך רן ברקאי ורועי לירן מאוניברסיטת תל אביב מציעים כי המבנה שימש למטרת מדידה אסטרונומית, וכי צל הר הקרנטל הגיע עד המגדל בדיוק ביום הארוך ביותר בשנה, וכך היווה המגדל למעשה לוח שנה. החוקרים סבורים כי המגדל נבנה מסיבות תאולוגיות הקשורות להתקצרות הימים לאחר יום זה.
המגדל נתגלה בחפירות שבוצעו על ידי קתלין קניון בין השנים 1952–1958.
נוף המכרות בקורנוול ובמערב דבון

רקע היסטורי

במאה ה-18 ובמאה ה-19 חלו שינויים גדולים בנוף המחוזות קורנוול (Cornwall) ודבון (Devon), בקצה הדרום מערבי של אנגליה. השינויים חלו עקב פעולות כרייה נרחבת, בעיקר בעורקים עמוקים של בדיל ונחושת. התפתחות המכרות הביאה אחריה בנייה נרחבת: מתקנים מעל פני הקרקע, בתי יציקה, ערים חדשות, נמלים, ותעשיות נלוות. עד תחילת המאה ה-19 הופקו באזור שני שלישים מכמות הנחושת העולמית. בסוף המאה ה-18 הוחל גם בכריית ארסן, ובמכרות במזרח דבון ומערב קורנוול הופקה חצי מהכמות העולמית של יסוד כימי זה. 
המכרות בקורנוול ובדבון הובילו מהפכה טכנולוגית. מנועי קיטור חדשים, פרי המצאתם של ריצ'רד טרוויתיק וארתור וולף איפשרו כרייה לעומקים שלא ניתן היה להגיע אליהם לפני כן. מנועים אלה, בצד שיטת ההפעלה שלהם וכל דרך הפעלת המכרה, שהייתה חדשנית לאותה תקופה, יוצאו מקורנוול ודבון למכרות בכל רחבי העולם. "ייצוא" נוסף היה של כוח אדם: כבר מתחילת המאה ה-19 היגרו מספרים משמעותיים של כורים מן האזור לרחבי העולם, כדי לעסוק בכרייה במקומות שונים, תוך שימור המסורות האנגליות שלהם. קהילות רבות שנוסדו על ידי מהגרים מקורנוול ניתן למצוא כיום באוסטרליה, ניו זילנד, דרום אפריקה, מקסיקו, איי הבתולה הבריטיים, ספרד, וכן בחלקים אחרים של אנגליה, ויילס, סקוטלנד, אירלנד, איי התעלה, והאי מאן. 
תעשיית המכרות המשיכה להתקיים בקורנוול לאחר קריסת מחיר הנחושת בשנות ה-60 של המאה ה-19, והמוקד עבר לכריית בדיל. כריית מתכות בכלל הסתיימה בקורנוול ב-1998, עם סגירתו של מכרה הבדיל האחרון באירופה.
יאסין ברהימי

קריירת מועדונים

ברהימי נולד בפריז להורים אלג'יראים. בילדותו ונעוריו שיחק בקבוצות הנוער של מונטריי, ויינסנואה וקרפונטיין. בשנת 2004 עבר ברהימי למחלקת הנוער של פריז סן-ז'רמן. לאחר שנתיים הוא עבר לסטאד רן, ובעונת 2007/2008 חתם על חוזה מקצועני ראשון בקריירה. בשנת 2009 הושאל לקלרמון פוט לעונה אחת. לאחר שחזר מתקופת ההשאלה האריך את חוזהו ברן. הוא ערך את הופעת הבכורה שלו בקבוצה הראשונה של סטאד רן ב-7 באוגוסט 2010, מול ליל, במחזור פתיחת ליגת העל הצרפתית. ב-14 באוגוסט הוא כבש את שער הבכורה שלו ברן, בניצחון 0-3 את נאנסי. ב-2 עונות בסטאד רן הופיע ברהימי ב-54 משחקים, בהם כבש תשעה שערים ובישל שישה שערים.
בעונת 2012/2013 הושאל ברהימי לגרנדה מהלה ליגה, עם אפשרות לרכישתו בעונה הבאה. בעונה זו הופיע ב-28 משחקים אך לא מצא את הרשת. לקראת העונה שלאחר מכן נרכש ברהימי על ידי גרנדה. בעונתו השנייה בספרד כבש השחקן שלושה שערים ב-36 הופעות. 
ב-22 ביולי 2014 הודיעה הקבוצה מפורטוגל, פורטו, על רכישתו של ברהימי. פורטו שילמה לגרנדה 6.5 מיליון אירו תמורתו. השחקן חתם על חוזה לחמש שנים בקבוצה וסעיף השחרור שלו נקבע ל-50 מיליון אירו.
ב-22 ביולי 2019 חתם ברהימי בא-ריאן מליגת העל הקטרית.

קריירת נבחרות

ברהימי שיחק בכל הנבחרות הצעירות של צרפת, מגיל 16 ועד גיל 21. הוא זומן לראשונה לסגל נבחרת צרפת עד גיל 21 בשנת 2010. בנבחרת זו ערך שמונה הופעות, בהן כבש שער אחד.
בשנת 2010 ברהימי יצר קשר עם התאחדות הכדורגל האלג'יראית ובדק את האפשרויות לכך שייצג את הנבחרת במונדיאל 2010. לבסוף השחקן עצמו החליט לותר על אפשרות זו, וקיווה כי יקבל זימון מנבחרת צרפת הבוגרת.
לאחר מספר שנים בהן ברהימי לא קיבל זימון לסגל נבחרת צרפת הבוגרת, הוא הודיע בפברואר 2013 כי החליט לשחק בנבחרת אלג'יריה. הוא ערך את הופעת הבכורה שלו כחודש לאחר מכן, בניצחון 1-3 על בנין, במסגרת מוקדמות מונדיאל 2014. אלג'יריה העפילה למונדיאל 2014 וברהימי נכלל בסגל הנבחרת. ב-22 ביוני 2014 כבש ברהימי את שער הבכורה שלו בנבחרת אלג'יריה, בניצחון 2-4 על קוריאה הדרומית בשלב הבתים.
דני ואזנה

ביוגרפיה

ואזנה נולד בשנת 1971 ברעננה.
החל את דרכו כעיתונאי בעיתון 'צומת השרון', מרשת מקומוני 'הארץ'. לאחר כעשר שנים בתחום תקשורת החל להתמקד בכתיבה ספרותית. עובד כמהנדס תקשורת ובעל תואר שני בחינוך מאוניברסיטת תל אביב.
בשנת 2005 יצא לאור ספרו הראשון, "פרסה אסורה", בהוצאת 'ידיעות אחרונות'. הספר זכה לשבחי הביקורת. בשנת 2012 היה שותף מרכזי במאבק עובדי פלאפון תקשורת להתאגדות עובדים תקדימית בענף ההייטק והסלולר. את השתלשלות האירועים שהובילה למהפכה בשוק התעסוקה בישראל, תיעד ואזנה בספרו השני "מהפכה וצדק", אשר יצא לאור בתחילת שנת 2015 בהוצאת "ספרי צמרת".
בשנת 2015 פרסם ואזנה את ספרו השלישי "סודות זורמים לנהר", שראה אור גם במהדורה דיגיטלית.
ואזנה בעל תואר שני בהוראת המדעים המדויקים מטעם אוניברסיטת תל אביב, ובעל תואר ראשון בהנדסה, עובד כמהנדס בחברת תקשורת גדולה.
בשנת 2017 פרסם ואזנה ספר נוסף, "מאוגדים", על התחדשות העבודה המאורגנת בישראל, פרי תחקיר ממושך ולמעלה ממאה ראיונות עם ראשי ועדים, אנשי איגוד מקצועי, משפטנים, אנשי תקשורת ועוד.
Ktheju Tokës

רקע

בראיון שנתנה מאליצ'י לאתר החובבים "ויוויבלוגס", היא אמרה ש"השיר נכתב לאלבנים, למהגרים, לכל האנשים שמסביב לעולם". השיר מספר על ההגירה מאלבניה לרחבי העולם, ויש בו רמיזות פוליטיות רבות הקשורות למלחמת קוסובו.

אירוויזיון 2019

בשנת 2019 נבחר השיר לייצג את אלבניה באירוויזיון 2019. תחילה, זכה השיר במקום הראשון ב-"פסטיבל י קנגס" ה-57. בפסטיבל זה מופיעים אמנים שונים עם השירים שלהם, ולבסוף הזוכה נבחר לייצג את המדינה באירוויזיון.
עם השיר הופיעה יונידה מאליצ'י לראשונה בחצי הגמר השני של אירוויזיון 2019. היא הצליח להגיע אל המקום ה-9 עם 96 נקודות בסך הכל. בהמשך, הופיעה מאליצ'י עם השיר בגמר האירוויזיון, שם הגיעה אל המקום ה-18 עם 90 נקודות בסך הכל.

הצלחה

בשבוע צאתו, התברג השיר במקום ה-78 בלבד במצעד השירים הרשמי של אלבניה. במאי 2019, הצליח השיר לחזור אל המצעד שם התברג מחדש במקום ה-12. באותו החודש נכנסה יונידה מאליצ'י לרשימת 100 האמנים הטובים של השבוע באלבניה.
בין היתר, קליפ השיר נכנס למצעד הקליפים החמים של אלבניה גם כן.
ברווז בנוסח פקינג

ברווז בנוסח פקינג, ברווז פקינג או ברווז בייג'ינג (בסינית מסורתית: 北京烤鴨 ובסינית מפושטת: 北京烤鸭) הוא מאכל מפורסם מהמטבח המנדריני שמקורו בבייג'ינג שבסין. מאכל זה הפך עם השנים למאכל המסמל את המטבח הסיני. מקור שמו במערב - בעיוות של שם הבירה "בייג'ינג" אשר נקראה שנים רבות על ידי תושבי אירופה- "פקינג".
מאכל זה כולל ברווז צלוי, שעורו הפריך בשל הצלייה מהווה חלק בלתי נפרד מהמנה. הברווז עצמו, המכיל מעט בשר, מוגש עם חביתיות מסורתיות, רטבים וירקות. יתרת חלקי הברווז מוגשים בהמשך הארוחה, לאחר אכילת הברווז, כאיטריות או כ"סון צ'ו באו"- מנה של בשר ברווז בעלה חסה.
מקורו של מאכל זה בתקופת שושלת יואן (1206–1368), ובמהלך המאה ה-15 הפך למאכל פופולרי בחצר הקיסרית של שושלת מינג.
המסעדות צְ'וַאנְג'וּדֶה ובְּיֵינְיִיפָאנג שבבייג'ינג מגישות מאכל זה למעלה ממאה שנים. הגרסאות המוגשות במסעדות באירופה וארצות הברית הן למעשה גרסאות של המאכל המוגש במסעדות אלה.

הכנה

לצורך הכנת ברווז בנוסח פקינג נעשה שימוש בברווז בשלמותו - לרבות ראשו של הברווז. הברווז מנופח באמצעות משאבת אוויר, על מנת להפריד בין עורו של הברווז לבשר הברווז (בעבר הדבר נעשה על ידי נשיפה באמצעות קש מתחת לעורו של הברווז). לאחר ניפוח הברווז, שופכים על עורו של הברווז מים רותחים על מנת לבשל את העור בלבד, והעור מכוסה בדבשה על מנת לתת לו את צבעו הכהה ואת ריח הקרמל. הברווז מושרה במשך כמה שעות (עד יום שלם) ונצלה בתוך תנור מספר שעות כשהוא תלוי.
בשל מורכבות הכנתו והצורך בתנור גדול במיוחד, הברווז לא נאפה בבתים, ונהוג לרוכשו ממסעדות המתמחות בכך.
בסין נהוג להשתמש בברווזים מפוטמים על מנת ששכבת השומן מתחת לעורו של הברווז תהיה עבה במיוחד. באירופה ובארצות הברית מעדיפים להכין את המנה מברווזים שלא פוטמו, וכן במהלך הצלייה נוהגים שפים במערב לחורר מספר חורים בחלקו התחתון של הברווז על מנת שהשומן ינטוף אל מחוץ לברווז.

הגשה

באופן מסורתי, מוגש עורו של הברווז, בעל המרקם הפריך בחביתיות (פנקייק) המכונות "הֶיֵה בִּינג" (בסינית: 荷叶饼), בתוספת בצל ירוק ורוטב הויסין. הברווז והמחבתיות מוגשות לאחר שנאכל מרק שהוכן מעצמות הברווז והבשר הנותרים.
באירופה וארצות הברית נהוג להגיש את העור קודם להגשת הבשר, ושניהם נאכלים בתוך מחבתיות. כמו כן נהוג להגיש את המנה יחד עם מלפפון על מנת לעדן את הטעמים החזקים.

גרסאות

גרסה של מנה זו המוכנה בנאנג'ינג מכונה "ברווז בנוסח נאנג'ינג". מקורה של גרסה זו בתקופת שושלת מינג ובה הברווז ממולא מים בעת צלייתו על מנת שחלקו הפנימי יבושל.
בבריטניה התפתחה גרסה נוספת של המאכל בקרב הקהילה הסינית, הכוללת טיגון בשמן עמוק של הברווז לאחר שהוא מצופה באבקת חמשת התבלינים.
במסעדות סיניות בארצות הברית נוהגים להגיש את הברווז עם רוטב ברווז מתוק, במקום עם רוטב הויסין המסורתי.